Oud-Zuma-segsvrou in vangwa gegooi oor rekening | Netwerk24
Deur Jana Marx 06 Desember 2018 12:07
'n Onbetaalde rekening by 'n restaurant – dít is waarom oudpres. Jacob Zuma se voormalige beeldpoetser en woordvoerder Woensdagnag in hegtenis geneem is.
Sers. Mduduzi Zondo, woordvoerder van die Hillbrow-polisiekantoor, het die klag deur The Jolly Roger-restaurant in Parkhurst, Johannesburg, teen Liesl Göttert rakende die ontduiking van betaling, bevestig.
Göttert het haar noodkrete in die vroeë oggendure op Facebook geplaas terwyl sy in die polisievangwa gesit en wag het.
Harry Joubert, 'n kennis, het die inskrywing gesien en haar Donderdagoggend te hulp gesnel om die borgtog van R1 000 te betaal.
Volgens Joubert was die inhegtenisneming "weens 'n rekening van R112 vir wyn" wat Göttert bestel het.
Zondo het nie die besonderhede rakende die klag bevestig nie, omdat dit nog ondersoek word.
"Ek is by Parkview in hegtenis geneem en opgefoeter. In 'n polisievangwa gegooi. Geen verduideliking nie. Ek is op pad na Hillbrow-polisiekantoor," lui Göttert se een inskrywing wat Donderdagoggend omstreeks 03:00 op Facebook geplaas is.
So het die ander inskrywing op Facebook gelui.
In 'n ander inskrywing skryf sy sy het 'n afspraak gehad om die finansiering van 'n draaiboek wat sy geskryf het, te bespreek. Sy het by The Jolly Roger gesit en wag, maar niemand het opgedaag nie.
"Hulle (die restaurant) het gevra ek moet die rekening betaal. Ek het aangebied om 'n elektroniese oorbetaling te doen, wat hulle nie aanvaar het nie. Hulle het die polisie gebel. (My) in die vangwa gegooi. Mishandeling, beledigings en karnuffelry," lui haar inskrywing.
Joubert het aan Netwerk24 gesê hy kon nog nie met Göttert praat nie en wag dat die polisie haar vrylaat.